Osnovna šola Ferda Vesela

Šentvid pri Stični 46

1296 Šentvid pri Stični

Številka: 11-ŠS2/2020-21

Datum: 23. 12. 2020

Zadeva: **Zapisnik drugega sestanka šolske skupnosti**

**Dnevni red:**

1. Predlogi, kritike in pohvale predstavnikov oddelčnih skupnosti.
2. Glasovanje za slogan šole.

K1

Zaradi izobraževanja na daljavo sestanek vseh predstavnikov oddelkov hkrati ni bil mogoč. Namesto tega so predstavniki ali razredniki mentoricama šolske skupnosti Lei Kastelic in Nejki Omahen Šikonja pisno posredovali svoje predloge, kritike in pohvale v zvezi z organizacijo pouka in ostalih dejavnosti na Osnovni šoli Freda Vesela ali pri šolanju na daljavo.

Učenci **1. a** so pohvalili zabavne naloge pri delu na daljavo, učitelja za angleščino, ure računalništva, telovadnico in ure športa ter možnost iger na prostem in na igrišču. Želijo si iger na šolskih igralih (toboganih, gugalnicah …), saj zaradi omejitev ob epidemiji v letošnjem šolskem letu zaenkrat to ni mogoče. Poročali so, da so imeli v straniščih razredne stopnje večkrat poplavo. Vsi si želijo nazaj v šolo, saj pogrešajo družbo drug drugega.

Izglasovan slogan: Pot znanja in dobrih odnosov.

Učenci **1. b** so pohvalili naloge, učiteljice, ki delajo vsak dan, športno uro in ure ustvarjalnega časa. Predlagali so, da bi učencem od 5. razreda dalje pomagali tisti sošolci, ki jim gre bolje pri učenju. Izboljšali bi zunanja igrišča, kjer so gugalnice, tobogani… Moti jih hrup v jedilnici. Najbolj pa jih je zmotilo, da je na šolski avtobusni postaji preveč smeti oziroma premalo košev. Morda bi bili potrebni bolj vidni/poslikani koši.

Izglasovan slogan: Pot znanja in dobrih odnosov.

Učenci **2. a** niso imeli nobenih predlogov ali pripomb.

Izglasovan slogan: Iz naše hiše znanja z gotovimi koraki v svet prihodnosti.

Tudi učenci **2. b** niso podali nobenih predlogov ali kritik.

Izglasovan slogan: Iz naše hiše znanja z gotovimi koraki v svet prihodnosti.

Učenci **3. a** so pohvalili, da je pri pouku vedno veliko razlage snovi, da je hrana dobra, telovadnica in jedilnica pa veliki. Všeč jim je, da se vsak dan kaj novega naučijo in je zanimivo, da se veliko dogaja ter da imajo računalništvo ter dobre ure športa in slovenščine. Predlagali so več dejavnosti na prostem in večje učilnice.

Izglasovan slogan: Pot znanja in dobrih odnosov.

Učenci **3. b** so med pohvalami navedli knjižnico, šolsko malico in prostore ter pripravljeno gradivo za šolo na daljavo. V svoji učilnici si želijo šolskega zvonca, pa tudi šolskega radia ne morejo poslušati. Imeli bi večje table in boljše stole, večje predalčke za šolske potrebščine, več košev za smeti. Veliko učencev si želi šolskih omaric. Predlagali so še več dejavnosti na prostem (učenje v naravi), več gibanja in manj sedenja, pa da bi starejši učenci pomagali mlajšim z razlago učne snovi. Opazili so, da so stranišča v spodnjem nadstropju zelo umazana.

Izglasovan slogan: Iz naše hiše znanja z gotovimi koraki v svet prihodnosti.

Učenci **4. a** niso podali nobenih pohval ali predlogov za izboljšave.

Izglasovan slogan: Iz naše hiše znanja z gotovimi koraki v svet prihodnosti.

Učenci **4. b** so izpostavili le to, da v učilnici nimajo tople vode.

Izglasovan slogan: Iz naše hiše znanja z gotovimi koraki v svet prihodnosti.

Učenci **5. a** so pohvalili delo na daljavo – zanimive učne vsebine, da ni veliko domačih nalog, všeč jim je, da si lahko sami določijo urnik.

Izglasovan slogan: Iz naše hiše znanja z gotovimi koraki v svet prihodnosti.

Učenci **5. b** so sporočili, da si želijo večjih predalov v učilnici, vsak svojo omarico, šolske uniforme, daljše odmore, da bi se pouk začenjal kasneje (8.15-8.30), pouk LUM bi imeli dvakrat na teden. Več bi se gibali na svežem zraku. Pri pouku na daljavo bi imeli videokonference kasneje.

Izglasovan slogan: Iz naše hiše znanja z gotovimi koraki v svet prihodnosti.

Učenci **6. a** niso imeli pripomb na organizacijo šolskega dela.

Izglasovan slogan: Pot znanja in dobrih odnosov.

V **6. b** so pohvalili šolo: računalniško učilnico, knjižnico, igrala, telovadnico, lepo okolico. Predlagali so, da bi copate puščali v šoli ali pa imeli še en par copat v matični učilnici – ko nimaš svojih, si izposodiš te (rezervne). Želijo si več rož, zelenja na šolskih hodnikih, bralni kotiček, filmske petke, opozorilne table za smeti. Moti jih, da na avtobusni postaji ležijo smeti, da se poliva jogurt in ga meče pod gume avtobusa. Po šolskem igrišču ljudje puščajo spreje za grafite. Pri šolanju na daljavo si želijo, da bi vsi učitelji v kanal splošno napisali, kje so objavili snov; da bi vsi učitelji za oddajanje nalog naredili dodeljene naloge in da bi bil rok za oddajo daljši. Predlagali so, da bi bil po vsaki videokonferenci premor, npr. 15 minut, med samo videokonferenco pa nekaj minut za sprostitev, kot že je pri nekaterih predmetih. Dopolnilni pouk naj bo dopoldne, dodatnega pouka ne bi imeli. Pri določenih predmetih se jim zdi preveč snovi za prepis.

Izglasovan slogan: Pot znanja in dobrih odnosov.

Učenci **7. a** so izpostavili nekaj dobrih in slabših plati organizacije šolanja na daljavo. Pohvalili so učiteljice Nejko Omahen Šikonja, Barbaro Kostrevc, Polono Kastelic in Sabino Rozina za dober sistem dela šolanja na daljavo. Zavedajo se, da se vsi učitelji trudijo po svojih najboljših močeh, da jim omogočijo razlage, vaje, videokonference, imajo pa nekaj predlogov: učenci bi lahko na videokonference prihajali 5 minut prej, da bi uro začeli točno ob uri. Nekaterim ni všeč delo preko aplikacije Microsoft Teams in bi raje videli, da bi učitelji vse objavljali na šolsko spletno staran v tabeli, kot je bilo v prejšnjem šolskem letu. Večina učencev si želi, da bi vsi učitelji oddajali navodila za delo na isto mesto. Npr. samo v zvezek za predavanje, samo v dodeljene naloge, samo pod datoteke ali samo v kanal splošno. Se pa zavedajo, da to najbrž ni tako lahko izvesti. Pri nekaterih predmetih učitelji dajejo preveč nalog in jim v 45 minutah ne uspe narediti vsega. Pohvalili so še odzivnost učiteljev in njihove hitre odgovore.

Izglasovan slogan: Iz naše hiše znanja z gotovimi koraki v svet prihodnosti.

Učenci **7. b** so imeli v zvezi z organizacijo dela na šoli kar nekaj predlogov in želja. Želijo si omaric za shranjevanje predmetov ter nove zvočnike in opremo v avli. Predlagali so, da bi se nekje uredil poseben prostor za telefone ter da bi prejeli wi-fi kodo na vhodu. Uredila bi se lahko tudi soba za kopiranje listov. V učilnicah bi potrebovali nove projektorje, zamenjati bi bilo treba mize in stole ter popraviti določena okna, da ne bi več drsala po stropu. Odmori bi lahko bili daljši, na hodnikih pa več ur. Šolski prostori bi lahko bili bolj čisti in urejeni, garderobe večje, preprečiti bi se moralo vrivanje v garderobah, npr. s čakalno vrsto. Pri kosilu bi imeli več menijev, ki bi jih lahko naročili vnaprej, ter da bi bila hrana bolj okusna. Zamenjali bi se lahko krožniki in kozarci, posoda pa bolje čistila. Od doma bi lahko prinesli svoj kozarček za pitje. Ohranili bi poseben vrstni red pri kosilu, kot velja v času izrednih razmer (en razred v jedilnici). Uredili bi šolski vrt za lastno pridelavo sadja in zelenjave. Želijo si več tekmovanj iz športa in drugih predmetov. Pri pouku športa si želijo istočasnega začetka športne vzgoje za dekleta in fante v enem razredu ter večjo garderobo za dekleta. Predlagali so, da bi denar iz šolskega sklada šel tudi za nakup materiala za izdelke. Pri organizaciji šolanja na daljavo si želijo nekaj prostega časa med videokonferencami, boljšega odzivanja učiteljev, boljše razlage in dela med videokonferencami, bolj usklajeno oddajanje nalog (npr. vse pod dodeljene naloge).

Izglasovan slogan: Pot znanja in dobrih odnosov.

Učenci **8. a** so se bolj osredotočili na organizacijo šolanja na daljavo. Zdi se jim dobro organizirano , število videokonferenc je ravno pravšnje, da lahko opravijo vse naloge, če delajo sproti. Predlagajo le, da se nalogo, če se odda s kakšnim dnem zamude, vseeno upošteva.

Izglasovan slogan: Pot znanja in dobrih odnosov.

Učenci **8. b** so med pohvalami izpostavili ureditev kotičkov v zgornji avli, namestitev ure in televizijskega zaslona v spodnji avli, šolsko knjižnico in radio. Ustreza jim nov red odhodov na kosilo. Šola jim je všeč, ima veliko različnih proslav in prireditev ter dobre učitelje, ki dobro razlagajo, tako v šoli kot na daljavo. Želijo si šolskih omaric ter da bi bile ure v učilnicah bolj točne. V razredih bi bilo lahko več klopi, preoblačilnice pa večje. Moti jih umazanija in prah v telovadnici. Pri novem redu odhodov na kosilo bi spremenili to, da lahko tisti, ki ne gredo na kosilo, počakajo v učilnici in ne v avli. Predlagajo, da bi se zunaj, nad igriščem (kjer je zdaj rdeč pesek), uredil zunanji fitnes, ter da bi nad zunanjo učilnico naredili streho in bi več ur pouka potekalo zunaj.

Izglasovan slogan: Pot znanja in dobrih odnosov.

Tudi učenci **9. a** so se bolj osredotočili na trenutno izobraževanje na daljavo. Predlagali so, da bi videokonference potekale po dejanskem urniku predmeta. Želijo si več razlag v živo pri predmetih fizika, kemija, biologija, zgodovina. Če je treba napisati odgovore na vprašanja, si želijo tudi rešitev, da lahko preverijo njihovo pravilnost. Ponekod si želijo bolj natančnih navodil za tedensko delo, ponekod pa imajo za obdelati preveč snovi.

Izglasovan slogan: Pot znanja in dobrih odnosov.

Učenci **9. b** so poročali, da so zaradi šolanja na daljavo že precej utrujeni in naveličani. Drugače večjih pripomb niso imeli, razen, da je pri nekaterih ustnih ocenjevanjih bilo premalo reda oz. so prepozno izvedeli za spremembe s strani učitelja.

Izglasovan slogan: Pot znanja in dobrih odnosov.

Mentorici šolske skupnosti bosta vse pohvale, predloge in kritike posredovali vodstvu šole.

K2

Glede na glasove posameznih oddelkov je slogan »Pot znanja in dobrih odnosov« prejel 10 glasov, slogan »Iz naše hiše znanja z gotovimi koraki v svet prihodnosti« pa 8 glasov. Izbran je bil torej prvi slogan.

Zapisala: Nejka Omahen Šikonja